Document ID: 32006R1885

32006R1885
L 364/57
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1885/2006 НА КОМИСИЯТА
от 19 декември 2006 година
относно откриване и управление на тарифна квота на Общността за 2007 г. за маниока с произход от Тайланд
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1095/96 на Съвета от 18 юни 1996 г. относно прилагането на споразуменията, посочени в Списък CXL, изготвен след приключването на преговорите по член ХХIV. 6 от ГАТТ (1), и по-специално член 1, параграф 1 от него,
като има предвид, че:
(1)
По време на многостранните търговски преговори в рамките на Световната търговска организация Общността пое задължението да открие тарифна квота, ограничена до 21 милиона тона продукти, включени в кодове по КН 0714 10 10, 0714 10 91 и 0714 10 99, с произход от Тайланд, за период от четири години с мито, намалено до 6 %. Тази квота трябва да бъде открита и управлявана от Комисията.
(2)
Необходимо е да се поддържа режим на управление, който да гарантира, че единствено продукти с произход от Тайланд могат да се внасят в рамките на квотата. Следователно издаването на лицензия за внос следва да продължи да бъде обект на представяне на сертификат за износ, издаден от тайландските органи въз основа на модела, нотифициран на Комисията от Тайланд.
(3)
Тъй като вносът на пазара на Общността на cъответните продукти обикновено се управлява на базата на календарна година, този режим следва да бъде запазен. Следователно трябва да бъде отворена квота за 2007 г.
(4)
Вносът на продукти, включени в кодове по КН 0714 10 10, 0714 10 91 и 0714 10 99, е обект на представяне на лицензия за внос в съответствие с Регламент (ЕО) № 1291/2000 на Комисията от 9 юни 2000 г. за определяне на общи подробни правила за прилагане на режима на вносни и износни лицензии и сертификати за предварително фиксиране за селскостопански продукти (2) и с Регламент (ЕО) № 1342/2003 на Комисията от 28 юли 2003 г. за определяне на специални подробни правила за прилагане на режима на вносни и износни лицензии в сектора на зърнените култури и в сектора на ориза (3).
(5)
Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (4) се прилага по отношение на лицензии за внос за периодите на тарифна квота от 1 януари 2007 г. По-специално Регламент (ЕО) № 1301/2006 установява подробни правила за заявления за издаване на лицензии за внос, статута на заявителите и издаването на лицензии. Той ограничава периода на валидност на лицензиите за внос до последния ден от периода на тарифната квота и се прилага, без да се накърняват допълнителните условия или дерогации, установени със секторни регламенти.
(6)
В светлината на натрупания опит и като се вземе предвид, че отстъпката на Общността предвижда общо количество в размер на 21 000 000 тона в продължение на четири години с годишен максимум в размер на 5 500 000 тона, препоръчително е да се поддържат мерки, които при определени условия или да улесняват допускането за свободно обращение на количества от продукти, които превишават тези, вписани в лицензиите за внос, или да позволяват разликата между цифрата, дадена в лицензиите за внос, и по-малката цифра, която отразява реално внесеното количество, да бъде пренесена в друга графа.
(7)
С цел да се гарантира правилното прилагане на споразумението, е необходим режим за стриктни и систематични контролни проверки, които да отчитат информацията, подадена в тайландските сертификати за износ и процедурите на тайландските органи за издаване на сертификати за износ.
(8)
В случаите, в които поисканите количества превишават наличните количества, следва да бъде предвиден механизъм за намаляване на количествата, за да не се превишава установеният годишен максимум.
(9)
Мерките, предвидени в настоящия регламент, са в съответствие със становището на Управителния комитет по зърнени култури,
ПРИЕ НАСТОЯЩИЯ РЕГЛАМЕНТ:
ГЛАВА I
ОТКРИВАНЕ НА КВОТАТА
Член 1
1. Открива се тарифна квота за внос за 5 500 000 тона маниока, включена в кодове по КН 0714 10 10, 0714 10 91 и 0714 10 99, с произход от Тайланд за периода от 1 януари до 31 декември 2007 г.
Фиксира се приложимото мито на 6 % ad valorem.
Поредният номер на квотата е 09.4008.
2. Продуктите, упоменати в параграф 1, се облагодетелстват от мерките, предвидени в настоящия регламент, при условие че се внасят с лицензии за внос, обект на представяне на сертификат за износ за Европейската общност, издаден от Department of Foreign Trade, Ministry of Commerce, Government of Thailand, наричан по-долу „сертификат за износ“.
3. Прилагат се Регламенти (ЕО) № 1291/2000, (ЕО) № 1342/2003 и (ЕО) № 1301/2006, освен ако в настоящия регламент не е предвидено друго.
ГЛАВА II
СЕРТИФИКАТИ ЗА ИЗНОС
Член 2
1. Необходим е един оригинал и поне едно копие от сертификата за износ, попълнени по формуляра, образец от който е даден в приложение I.
Размерът на формуляра е приблизително 210 × 297 милиметра. Оригиналът се отпечатва на бяла хартия по системата „гийош“ в жълт цвят, която прави всяка една фалшификация с механични или химични средства на документа очевидна.
2. Сертификатите за износ се попълват на английски език.
3. Оригиналът и копията на сертификата за износ се попълват на мащина шрифт или на ръка. В последния случай те трябва да бъдат попълнени с мастило и с главни печатни букви.
4. Всеки сертификат за износ носи предпечатен сериен номер; в горната част носи също номер на сертификата. Копията са със същите номера като оригинала.
Член 3
1. Сертификатите за износ са валидни 120 дни от датата на издаване. Датата на издаване на сертификата се включва в периода на валидност на сертификата.
За да бъде валиден сертификатът, различните му раздели трябва да са правилно попълнени и надлежно заверени в съответствие с параграф 2. В раздел „shipped weight“, количеството трябва да бъде изписано с думи и с цифри.
2. Сертификатът за износ е надлежно заверен, ако е посочена дата на издаване и има печат на органа, който го издава, и подпис на упълномощеното лице или лица.
ГЛАВА III
ЛИЦЕНЗИИ ЗА ВНОС
Член 4
Заявленията за издаване на лицензии за внос за продукти, включени в кодове по КН 0714 10 10, 0714 10 91 и 0714 10 99, с произход от Тайланд се подават при компетентните органи на държавите-членки, придружени от оригинала на сертификата за износ.
Оригиналът на сертификата за износ се запазва от органа, който издава лицензията за внос. При все това, когато заявлението за издаване на лицензия за износ се отнася само за част от количеството, посочено в сертификата за износ, органът, който издава лицензията, отбелязва на оригинала количеството, за което е използвано, и след като е поставил печата си, го връща на cъответнатата страна.
За издаването на лицензията за внос се взема предвид само количеството, посочено в „shipped weight“ от сертификата за износ.
Член 5
Когато е констатирано, че реално разтоварените количества в случаите на дадена пратка са по-големи от общото количество, което фигурира в лицензията за внос или лицензиите, издадени за тази пратка, компетентните органи, които са издали лицензията за внос или cъответните лицензии, по искане на вносителя, съобщават на Комисията по електронен път случай по случай и възможно най-скоро номера или номерата на тайландските сертификати за износ, номера или номерата на лицензиите за внос, cъответното излишно количество и името на товарния плавателен съд.
Комисията се свързва с тайландските органи, така че да бъдат съставени нови сертификати за износ.
Докато бъдат съставени новите сертификати, излишните количества не могат да се освобождават за допускане за свободно обращение съгласно настоящия регламент, докато не бъдат представени нови лицензии за внос за cъответните количества.
Новите лицензии за внос се издават по реда, установен в член 10.
Член 6
Въпреки третия параграф от член 5, когато е констатирано, че реално разтоварените количества в случай на дадена пратка не превишават количествата, покрити от лицензията за внос или лицензиите, представени от повече от 2 %, компетентните органи на държавата-членка на допускане за свободно обращение, по искане на вносителя, разрешават допускането за свободно обращение на излишното количество срещу заплащане на мито с таван от 6 % ad valorem и внасяне от вносителя на гаранция в размер, равен на разликата между митото, установено от Общата митническа тарифа, и платеното мито.
Гаранцията се освобождава след представяне на компетентните органи на държавата-членка на допускане за свободно обращение на допълнителна лицензия за внос за cъответните количества. Гаранцията, посочена в член 15, параграф 2 от Регламент (ЕО) № 1291/2000 или член 8 от настоящия регламент, няма да се изисква за допълнителни лицензии.
Допълнителните лицензии за внос се издават по реда, установен в член 10, и при представяне на един или повече нови сертификати за износ, издадени от тайландските органи.
Раздел 20 от допълнителните лицензии за внос съдържа едно от вписванията, дадени в приложение II.
С изключение на форсмажорни обстоятелства, гаранцията се задържа за количества, за които не е представена допълнителна лицензия за внос в рамките на четири месеца от датата на приемане на декларацията за допускане за свободно обращение, посочена в първия параграф. И по-специално се задържа за количества, за които не е издадена допълнителна лицензия за внос, съгласно член 10, параграф 1.
След като компетентният орган впише количеството в допълнителна лицензия за внос и завери вписването, при освобождаването на предвидената в първия параграф гаранция лицензията се връща на органа, който я е издал по най-бързия възможен начин.
Член 7
Заявленията за лицензии за внос съгласно настоящия регламент могат да бъдат представяни във всички държави-членки, а издадените лицензии са валидни на цялата територия на Общността.
Член 5, параграф 1, първа алинея, четвърто тире от Регламент (ЕО) № 1291/2000 не се прилага по отношение на стоки, внесени съгласно настоящия регламент.
Член 8
Независимо от член 12 от Регламент (ЕО) № 1342/2003, гаранцията, свързана с предвидените в настоящия регламент лицензии за внос, е в размер на 5 EUR за тон.
Член 9
1. В раздел 8 от заявленията за лицензии за внос и от самите лицензии се маркира „Тайланд“.
2. Лицензиите за внос съдържат:
a)
в раздел 24, едно от вписванията, дадени в приложение III;
б)
в раздел 20, следната информация:
i)
името на товарния плавателен съд, както е посочено в тайландския сертификат за износ;
ii)
номер и дата на тайландския сертификат за износ.
3. Лицензията за внос се приема в подкрепа на декларация за допускане за свободно обращение само ако е посочено, и по-специално чрез копие от товарителницата, представено от cъответната сегнатата страна, че продуктите, за които е поискано допускане за свободно обращение, са транспортирани до Общността с плавателния съд, посочен в лицензията за внос.
4. При спазвaне на член 6 от настоящия регламент и въпреки член 8, параграф 4 от Регламент (ЕО) № 1291/2000 количеството, допуснато за свободно обращение, не може да превишава това, посочено в раздели 17 и 18 от лицензията за внос. За тази цел в раздел 19 от споменатата лицензия се вписва цифрата 0.
Член 10
1. В случаите, в които заявленията за лицензии превишават количеството, установено в член 1, Комисията определя коефициент на предоставяне, който да се прилага за количествата, за които е подадено заявление, или решава да отхвърли заявленията.
2. Лицензиите за внос се издават на петия работен ден, следващ деня, в който е подадено заявлението, при условие че Комисията не е приела някаква мярка съгласно параграф 1.
3. В случаите, в които в съответствие с параграф 1, е фиксиран коефициент на предоставяне, заявленията могат да бъдат оттеглени в срок до 10 работни дни от публикуването на този коефициент.
В случаите, в които заявленията бъдат оттеглени, лицензиите, издадени в съответствие с параграф 2, се връщат.
Когато се оттегля заявление, гаранцията се освобождава. Гаранцията се освобождава също и когато бъде отхвърлено заявление.
4. В случаите, в които условията, които определят издаването на лицензията за внос, не са спазени, ако е необходимо и след консултации с тайландските органи, Комисията може да приеме подходящи мерки.
Член 11
Въпреки член 6 от Регламент (ЕО) № 1342/2003 последният ден от периода на валидност на лицензията за внос съответства на последния ден от периода на валидност на съответния сертификат за износ плюс 30 дни. Въпреки това, в съответствие с член 8 от Регламент (ЕО) № 1301/2006, този последен ден на валидност не може да бъде по-късно от 31 декември 2007 г.
Член 12
1. Държавите-членки могат да изпращат на Комисията всеки работен ден само по електронен път, като използват формулярите, които са им предоставени от Комисията, и при условията, предвидени в компютърната система, установена от Комисията, следната информация:
a)
количеството, за което се изисква всяка лицензия за внос, като където е уместно, е указано „допълнителна лицензия за внос“;
б)
номер на представения сертификат за износ, както е посочено в горния раздел на сертификата;
в)
дата на издаване на сертификата за износ;
г)
общото количество, за което е издаден сертификатът за износ.
2. Не по-късно от края на първите шест месеца на 2008 г. органите, които отговарят за издаването на лицензии за внос, изпращат на Комисията по електронен път съгласно условията, посочени в параграф 1, пълен списък с неизползваните количества, както е посочено на гърба на лицензиите за внос, името на товарния плавателен съд, номера на договора за транспортиране до Европейската общност и номерата на cъответните сертификати за износ.
ГЛАВА IV
ЗАКЛЮЧИТЕЛНИ РАЗПОРЕДБИ
Член 13
Настоящият регламент влиза в сила на 1 януари 2007 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 декември 2006 година.

Labels: 3
17
18